આ વગદાર જૂથોની સામે ટકી રહેવા માટે અન્ય નાના જૂથો અને દલિતો તથા મુસ્લિમોએ પણ કોશિશ કરવાની હોય છે. જ્ઞાતિ જૂથો વચ્ચે વર્ચસની લડાઈમાં ઘણીવાર પક્ષનું મહત્ત્વ પણ ઓછું થઈ જાય છે, સિવાય કે મુસ્લિમો. દલિતો ભાજપ અને કોંગ્રેસમાંથી કયો ધારાસભ્ય ઓછો નડી શકે છે તે ધ્યાનમાં લઈને પસંદગી કરતા હોય છે. મુસ્લિમો માટે બિનભાજપી પક્ષોનો જ વિકલ્પ હોય છે. કોંગ્રેસ પણ પસંદ ના પડે એવું બને, ત્યારે બીએસપી કે પ્રાદેશિક પક્ષ તરફ નજર દોડાવવામાં આવે, પણ છેવટે કોણ જીતી શકે તેમ છે તેના આધારે નિર્ણયો લેવાતા હોય છે. રાજસ્થાનમાં દલિતો વિરુદ્ધ તોફાનોમાં છેલ્લા કેટલાક વર્ષોમાં થયેલા બનાવોમાં ગુર્જરો વધારે સંડોવાયેલા રહ્યા છે. તેના કારણે ભાજપ કોશિશ કરશે કે દલિતોને ગુર્જર વિરુદ્ધ ભડકાવે. પાઇલટ ગુર્જર નેતા છે અને આમ પણ માથાભારે કોમ હેરાનગતિ કરે છે, ત્યારે તેમના નેતા મુખ્યપ્રધાન બને તો ત્રાસ વધશે તેવો પ્રચાર કરવાની કોશિશ થશે. જોકે રાજપૂત અને જાટની જોહુકમી પણ દલિતોએ ભોગવવી પડે છે, પણ ગ્રામીણ વિસ્તારોમાં દલિતો અને ગુર્જરો સામસામે આવી જાય તેવી શક્યતા વધારે હોય છે.